ai4bharat/Pralekha huggingface dataset:
பிரதமர் அலுவலகம்
இங்கிலாந்து பிரதமர் மேதகு போரிஸ் ஜான்சனுடன் பிரதமர் தொலைபேசியில் பேச்சு
இங்கிலாந்து பிரதமர் மேதகு போரிஸ் ஜான்சனுடன் பிரதமர் திரு நரேந்திர மோடி தொலைபேசியில் இன்று பேசினார். இந்தாண்டு தொடக்கத்தில் அவர்களின் காணொலி உச்சிமாநாட்டிலிருந்து இருதரப்பு உறவில் ஏற்பட்டுள்ள முன்னேற்றங்களை இருதலைவர்களும் ஆய்வு செய்தனர். இந்த காணொலி உச்சிமாநாட்டின் போது நிறைவேற்றப்பட்ட திட்டத்தின் கீழ் ஏற்கனவே தொடங்கப்பட்ட நடவடிக்கைகள் குறித்து அவர்கள் திருப்தி தெரிவித்தனர். அதிகரிக்கப்பட்ட வர்த்தக உறவில் ஏற்பட்டுள்ள முன்னேற்றத்தையும் அவர்கள் ஆய்வு செய்தனர் மற்றும் இரு நாடுகள் இடையேயான வர்த்தகம் மற்றும் முதலீட்டுத் தொடர்புகளை வேகமாக விரிவுப்படுத்தவும் அவர்கள் ஒப்புக் கொண்டனர். 2021ஆம் ஆண்டு நவம்பர் மாத தொடக்கத்தில் கிளாஸ்கோ நகரில் நடைபெற உள்ள யுஎன்எஃப்சிசிசி சிஓபி-26 கூட்டத்தை முன்னிட்டு பருவநிலை மாற்றம் தொடர்பான விஷயங்கள் குறித்து இருதலைவர்களும் விரிவாக விவாதித்தனர். புதுப்பிக்கத்தக்க எரிசக்தி விரிவாக்க லட்சிய இலக்கு மற்றும் சமீபத்தில் அறிவிக்கப்பட்ட தேசிய ஹைட்ரஜன் திட்டத்தில் உள்ளபடி, பருவநிலை நடவடிக்கைக்கு இந்தியாவின் உறுதிப்பாட்டை பிரதமர் தெரிவித்தார்.
(பிராந்திய நிகழ்வுகள் குறிப்பாக ஆப்கானிஸ்தான் நிலவரம் குறித்து தங்கள் கருத்துக்களை இருதலைவர்களும் பரிமாறிக் கொண்டனர். இதன்படி பயங்கரவாதம் மற்றும் தீவிரவாதம், மனித உரிமைகள், பெண்கள் மற்றும் சிறுபான்மையினர் உரிமைகள் தொடர்பான விஷயங்களில் பொதுவான சர்வதேச கண்ணோட்டத்தை உருவாக்க அவர்கள் ஒப்புக் கொண்டனர்.
----
பிரதமர் அலுவலகம்
அயர்லாந்து பிரதமருடன் பிரதமர் திரு.நரேந்திர மோடி தொலைபேசியில் கலந்துரையாடல்
அயர்லாந்து பிரதமர் டாக்டர் லியோ வரத்கருடன் பிரதமர் திரு.நரேந்திர மோடி இன்று தொலைபேசியில் பேசினார். அப்போது, கோவிட்-19 தொற்று பரவல் நிலை மற்றும் அதனை கட்டுப்படுத்துவதற்காக இரு நாடுகளும் மேற்கொண்ட நடவடிக்கைகள் மற்றும் பொருளாதார தாக்கம் குறித்து விவாதிக்கப்பட்டது.
அயர்லாந்தில் நோய்த் தொற்றை கட்டுப்படுத்துவதில் இந்திய வம்சாவளி மருத்துவர்கள் மற்றும் செவிலியர்கள் முக்கிய பங்காற்றி வருவதற்கு பிரதமர் வரத்கர் வரவேற்பு தெரிவித்தார். அயர்லாந்தில் வசிக்கும் இந்திய குடிமக்கள் மீது கவனமும், ஆதரவும் தெரிவித்துவருவதற்காக பிரதமர் வரத்கருக்கு திரு.நரேந்திர மோடி நன்றி தெரிவித்துக் கொண்டார். அதேபோல, இந்தியாவில் இருக்கும் அயர்லாந்து மக்களுக்கு தேவையான வசதிகள் செய்துகொடுக்கப்படும் என்று பிரதமர் உறுதியளித்தார்.
உலக அளவில் கோவிட்-19 தொற்று பரவலை கட்டுப்படுத்துவதில் தங்களது பங்களிப்பை செய்யும் வகையில், மருந்து மற்றும் மருத்துவத் துறைகளில் தங்களது பலத்தை இந்தியாவும், அயர்லாந்தும் அதிகரிப்பது என இரு தலைவர்களும் ஒப்புக் கொண்டனர். கோவிட்-19 பரவலுக்குப் பிந்தைய சூழலில், அயர்லாந்து மற்றும் ஐரோப்பிய யூனியனுடன் இந்தியாவின் ஒத்துழைப்பை வலுப்படுத்துவதற்கான வாய்ப்புகள் குறித்து இருவரும் ஆலோசனை நடத்தினர்.
இந்த நெருக்கடியால் பல்வேறு வழிகளிலும் ஏற்படும் சூழல்கள் குறித்து இரு நாடுகளும் தொடர் ஆலோசனை நடத்துவது என தலைவர்கள் ஒப்புக் கொண்டனர்.
பெட்ரோலியம் மற்றம் இயற்கை எரிவாயு அமைச்சகம்
எண்ணெய் மற்றும் இயற்கை எரிவாயு நிறுவனத்தின் சார்பாக விடுதலையின் அம்ருத் மஹோத்ஸவ கொண்டாட்டம்
நாட்டின் 75-வது சுதந்திர ஆண்டு கொண்டாட்டத்தின் ஒரு பகுதியாக, மத்திய பெட்ரோலியம் மற்றும் இயற்கை எரிவாயு அமைச்சகத்தின் கீழ் செயல்படும் எண்ணெய் மற்றும் இயற்கை எரிவாயு நிறுவனத்தின் பல்வேறு எண்ணெய் நிலையங்களை கேந்திரிய வித்யாலயா பள்ளி மற்றும் பொறியியல் கல்லூரி மாணவர்கள் நேரில் சென்று பார்வையிட ஏற்பாடு செய்யப்பட்டது.
இந்தியாவின் எரிசக்தி சுதந்திரத்தின் முக்கிய அம்சமான எண்ணெய் மற்றும் எரிவாயு வர்த்தகத்தில் இந்தியாவின் இளம் தலைமுறையினரிடையே இந்தப் பயணம் ஆர்வத்தை ஏற்படுத்தியுள்ளது. கொவிட்-19 நெறிமுறைகளப் பின்பற்றி இந்த ஏற்பாடுகள் செய்யப்பட்டிருந்தன.
விடுதலையின் அம்ருத் மஹோத்சவத்தின் கீழ், செப்டம்பர் 2021 முதல் ஜனவரி 2022 வரை இதுபோன்று தலா 100 மாணவர்கள் அடங்கிய 25 பயணங்களுக்கு ஏற்பாடு செய்ய எண்ணெய் மற்றும் இயற்கை எரிவாயு நிறுவனம் திட்டமிட்டுள்ளது. செப்டம்பர் 1 முதல் 15-ஆம் தேதி வரை காவேரி, அகமதாபாத், மேசனா, அங்கலேஷ்வர், காம்பே உள்ளிட்ட ஐந்து இடங்களில் இந்த நிறுவனத்திற்கு சொந்தமான இடங்களை மாணவர்கள் சுற்றிப் பார்த்தனர். எரிசக்தி வர்த்தகம் மற்றும் அதற்குப் பின்னணியில் உள்ள அறிவியல் மற்றும் தொழில்நுட்பத்தின் பல்வேறு நுணுக்கங்களை மாணவர்கள் தெரிந்து கொள்ள இது ஒரு வாய்ப்பாக அமைந்தது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1756951
-----
(Visitor Counter : 214
சமூக நிதி மற்றும் அதிகாரமளித்தல் அமைச்சகம்
மாற்றுப் பாலினத்தவர்களுக்கான திட்டங்கள், சுகாதாரப் பணியாளர்களின் பாதுகாப்பு உள்ளிட்ட அறிவிப்புகள்
மாநிலங்களவை உறுப்பினர்களின் கேள்விகளுக்கு எழுத்து மூலம் பதிலளித்த மத்திய சமூக நீதி மற்றும் அதிகாரமளித்தல் துறை இணை அமைச்சர் திரு ரத்தன் லால் கட்டாரியா, கீழ்கண்ட தகவல்களைத் தெரிவித்தார்:
மாற்றுப் பாலினத்தவர்கள்  சட்டம், 2019-ஐ, சமூக நீதி மற்றும் அதிகாரமளித்தல் அமைச்சகம் இயற்றியுள்ளது.
இந்த சட்டத்தின் படி, மாற்றுப் பாலினத்தவர்களுக்கான பல்வேறு கொள்கைகளின் தாக்கம் குறித்து மாற்றுப் பாலினத்தவர்களுக்கான தேசியக் குழு மதிப்பிடும்.
மருத்துவமனைகளும் சிகிச்சை மையங்களும் மாநிலப் பட்டியலில் வருவதால், கொவிட்-19 பெருந்தொற்றின் போது பணியின் காரணமாக உயிரிழந்த தூய்மைப் பணியாளர்கள் பற்றிய தகவல்கள் மத்திய அரசிடம் இல்லை.
ஆனால், தொற்றுத் தடுப்பு மற்றும் கட்டுப்பாட்டுக் குழுக்களை அமைக்குமாறு மாநிலங்கள் கேட்டுக்கொள்ளப்பட்டுள்ளன. சுகாதாரப் பணியாளர்களின் உடல் நிலையைக் கண்காணிப்பதற்காக ஒரு அலுவலரை மருத்துவமனைகள் நியமிக்க வேண்டும்.
மருத்துவமனைகளில் கொவிட் தொடர்புடைய மற்றும் கொவிட் தொடர்பில்லா பகுதிகளின் மேலாண்மை குறித்த அறிவிக்கை ஒன்றை 2020 ஜூன் 18 அன்று மத்திய சுகாதாரம் மற்றும் குடும்ப நல அமைச்சகம் வெளியிட்டது.
முதியோர் இல்லங்களை நடத்தும் முகமைகளுக்கு பெருந்தொற்றின் காரணமாக முன்பணம் வழங்க மத்திய சமூக நீதி மற்றும் அதிகாரமளித்தல் அமைச்சகம் முடிவெடுத்தது. 2020-21-ஆம் ஆண்டில் இது வரை ரூ 83.47 கோடி ஏற்கனவே வழங்கப்பட்டு விட்டது.
முதியோர்களுக்கான தேசிய செயல் திட்டத்தையும் மத்திய சமூக நீதி மற்றும் அதிகாரமளித்தல் அமைச்சகம் செயல்படுத்தி வருகிறது.
விரிவான தகவல்களுக்கு கீழ்க் காணும் ஆங்கில செய்திக் குறிப்புக்களைப் பார்க்கவும் :
https://pib.gov.in/PressReleasePage.aspx?PRID=1654923
-------
(Visitor Counter : 147
நிதி அமைச்சகம்
ஜி20 நிதி அமைச்சர்கள் மற்றும் மத்திய வங்கி ஆளுநர்களின் 2வது அவரசக் காணொளிக் கூட்டத்தில் நிதி அமைச்சர் பங்கேற்பு
கொவிட்-19 பெரும் பரவல் உலகப் பொருளாதாரத்தின் மீது ஏற்படுத்தியுள்ள பாதிப்பு குறித்தும், இந்த உலகளாவிய சவாலை ஒருங்கிணைந்த முயற்சிகளால் எதிர்கொள்வது குறித்தும் சவுதி அரேபியா தலைமையில் இன்று நடைபெற்ற ஜி20 நிதி அமைச்சர்கள் மற்றும் மத்திய வங்கி ஆளுநர்களின் 2வது அவரசக் காணொளிக் கூட்டத்தில் மத்திய நிதி மற்றும் பெருநிறுவன விவகாரங்கள் அமைச்சர் திருமதி. நிர்மலா சீதாராமன் பங்கேற்றார்.
ஜி20 உறுப்பினர்கள் தங்களது தனிப்பட்ட அனுபவங்களைப் பகிர்ந்து கொள்வதற்கு மட்டுமில்லாது, ஒருங்கிணைந்து பணியாற்றுவதற்கும் வழிவகுக்கும் இது போன்ற கூட்டங்களை நடத்துவதற்காக சவுதி அரசை நிதி அமைச்சர் பாராட்டினார்.
கொவிட்-19ஐ எதிர்கொள்வதற்கு, ஜி20 நிதி அமைச்சர்களும், மத்திய வங்கி ஆளுநர்களும், சம்பந்தப்பட்ட சர்வதேச அமைப்புகளுடன் இணைந்து, ஒரு ஜி20 செயல் திட்டத்தை வகுக்க வேண்டும் என்று இந்தக் கூட்டத்தின் போது தலைவர்கள் கேட்டுக்கொண்டனர்.
ஜி20 செயல் திட்டத்துக்கு ஆதரவு தெரிவித்த திருமதி. நிர்மலா சீதாராமன், இந்த நடவடிக்கை ஒரு நாட்டின் அனுபவத்திலிருந்து இன்னொரு நாடு கற்றுக்கொள்வதற்கும், முக்கிய அறிவு பூர்வமான பார்வைக்கும் வாய்ப்பைத் தரும் எனத் தெரிவித்தார். ஒழுங்குமுறை மற்றும் கண்காணிப்பு நடவடிக்கைகள் குறித்த ஜி20 தலைவர்களின் அறிக்கை குறித்து பேசிய அவர், பொருளாதாரத்தைத் தொடர்ந்து ஆதரித்து, விரைவில் சரிசெய்யும் வகையில் நிதி அமைப்பை வைத்திருக்க வேண்டியதன் அவசியத்தை வலியுறுத்தினார்.
அனைத்துலக நாணய நிதிய  கருவித்தொகுதியை  மேம்படுத்துதல், இடமாற்ற வலைப்பின்னலை விரிவுபடுத்துதல் குறித்து குறிப்பிட்ட சில குறுக்கீடுகளை நிதி அமைச்சர் செய்தார்.
பரிமாற்ற ஏற்பாடுகள் குறித்து பேசிய திருமதி. நிர்மலா சீதாராமன், உறுப்பு நாடுகளுக்கு எப்போது தேவையோ அப்போது செயல்படுத்தக்கூடிய வகையில் களங்கமற்ற ஒரு குறுகிய கால நிதி பரிமாற்ற வசதியை, தன்னுடைய வளங்களை பயன்படுத்தி உருவாக்குமாறு, அனைத்துலக நாணய நிதியத்திற்கு ஊக்கமூட்டினார். தேவைகளுக்கேற்ற புது விதமான இருதரப்புப் பரிமாற்ற ஏற்பாடுகளில் ஈடுபட்டுக் கொள்ள நாடுகளுக்கு நெகிழ்வுத் தன்மையை வழங்க வேண்டியதன் அவசியத்தையும் அவர் வலியுறுத்தினார்.
வணிகம் மற்றும் தொழில்துறை அமைச்சகம்
ஸ்டார்ட் அப்-களை ஊக்குவித்தல்
புதிய தொழில்முனைவோரை ஊக்குவிக்கும் ஸ்டார்ட் அப் இந்தியா முன்முயற்சி 2016 ஆம் ஆண்டு ஜனவரி 16 ஆம் தேதி அறிமுகப்படுத்தப்பட்டது. புதிதாக தொழில் முனைவோர் நாட்டின் வளர்ச்சிக்கான எஞ்சின்கள் என்பதை உணர்ந்து இந்த முன்முயற்சி மேற்கொள்ளப்பட்டது.
2016-17 ஆம் ஆண்டு நிதியாண்டில் அங்கீகரிக்கப்பட்ட புதிய தொழில் முனைவோரின் எண்ணிக்கை 726 ஆக இருந்தது. இது 2021-22 ஆம் நிதியாண்டில் மார்ச் 28 ஆம் தேதி நிலவரப்படி, 66,810 –ஆக அதிகரித்துள்ளது.
ஒவ்வொரு மாநிலம் அல்லது யூனியன் பிரதேசங்களில் குறைந்தபட்சம் ஒரு ஸ்டார்ட் அப் என சுமார் 50 சதவீத அங்கீகரிக்கப்பட்ட ஸ்டார்ட் அப்-களில் 2 ஆம் நிலை மற்றும் 3 ஆம் நிலை நகரங்களை சேர்ந்தவர்களாவார்கள். அங்கீகரிக்கப்பட்ட ஸ்டார்ட் அப்-கள் 640 மாவட்டங்களில் உள்ளனர். அவர்கள் 7 லட்சத்துக்கும் அதிகமான வேலைவாய்ப்புகளை உருவாக்கி இருப்பதாக தெரிய வந்துள்ளது.
பல்வேறு வகையான 56 துறைகளின் ஸ்டார்ட் அப்-கள் அங்கீகரிக்கப்பட்டுள்ளன. 4,500-க்கும் மேற்பட்ட ஸ்டார்ட் அப்-கள் நவீன தொழில்நுட்பங்கள் தொடர்பானவை என்பது குறிப்பிடத்தக்கது.
மத்திய வர்த்தகம் மற்றும் தொழில் துறை இணையமைச்சர் திரு சோம் பிரகாஷ் மக்களவையில் எழுத்து மூலம் அளித்த பதிலில் இதனைத் தெரிவித்துள்ளார்.
மேலும் விவரங்களுக்கு இந்த ஆங்கில செய்திக் குறிப்பை காணவும்.. https://pib.gov.in/PressReleasePage.aspx?PRID=1814146
பிரதமர் அலுவலகம்
பெர்லினில் நடைபெற்ற கோடை கால சிறப்பு ஒலிம்பிக் விளையாட்டுப் போட்டிகளில் தங்களது திறமைகளை வெளிக்காட்டிய தடகள வீரர்களுக்குப் பிரதமர் பாராட்டு
பெர்லினில் நடைபெற்ற கோடை கால சிறப்பு ஒலிம்பிக் விளையாட்டுப் போட்டிகளில், இந்தியாவின் சார்பாக பங்கேற்ற தடகள வீரர்கள் சிறப்பாக விளையாடி மொத்தமாக 202 பதக்கங்களை பெற்றுள்ளனர். அதில் 76 தங்கப் பதக்கங்களும் அடங்கும். இதற்கு பிரதமர் திரு.நரேந்திர மோடி பாராட்டுத் தெரிவித்துள்ளார்.
பிரதமர் தமது ட்விட்டர் பதிவில் கூறியிருப்பதாவது:
“பெர்லினில் நடைபெற்ற கோடை கால சிறப்பு ஒலிம்பிக் விளையாட்டுப் போட்டிகளில், இந்தியாவின் சார்பாக பங்கேற்ற தடகள வீரர்கள் சிறப்பாக விளையாடி மொத்தமாக 202 பதக்கங்களை பெற்றதில் 76 தங்கப் பதக்கங்களும் அடங்கும். இதற்கு எனது பாராட்டுக்கள். இந்த வெற்றிப் பாதையில் அவர்களுடைய ஒற்றுமை உணர்வும், விடா முயற்சியையும் நாம் கொண்டாடுவோம்”.
மத்திய அமைச்சரவை
2022-23 முதல் 2025-26 வரையிலான 15 ஆவது நிதி ஆணையத்தின் எஞ்சிய நான்கு ஆண்டுகளுக்கு “பிரதமரின் வடகிழக்குப் பிராந்தியத்திற்கான வளர்ச்சி முன்முயற்சி” என்ற புதிய திட்டத்திற்கு மத்திய அமைச்சரவை ஒப்புதல் அளித்துள்ளது
2022-23 முதல் 2025-26 வரையிலான 15 ஆவது நிதி ஆணையத்தின் எஞ்சிய நான்கு ஆண்டுகளுக்கு “பிரதமரின் வடகிழக்குப் பிராந்தியத்திற்கான வளர்ச்சி முன்முயற்சி” என்ற புதிய திட்டத்திற்கு பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவைக் கூட்டம் ஒப்புதல் அளித்துள்ளது. 100 சதவீதம் மத்திய அரசின் நிதியிலான இந்த புதிய திட்டத்தை வடகிழக்குப் பிராந்திய மேம்பாட்டு அமைச்சகம் அமலாக்கும்.
இந்த நான்காண்டு காலத்திற்கான திட்ட ஒதுக்கீடு ரூ.6600 கோடியாக இருக்கும்.
2025-26-க்குள் திட்டங்களை நிறைவு செய்ய முயற்சி மேற்கொண்டிருப்பதால், இதற்குப் பிறகு முடிக்க வேண்டிய பணிகள் இருக்காது. இதற்கான நிதி ஒதுக்கீடு தொடக்கத்தில் 2022-23 மற்றும் 2023-24 ஆண்டுகளில் அனுமதிக்கப்படும். செலவினம் 2024-25 மற்றும் 2025-26 ஆகிய ஆண்டுகள் வரை தொடரும். இந்த ஆண்டுக்குள் பணிகளை முடிப்பதில் கவனம் செலுத்தப்படும்.
அடிப்படை கட்டமைப்பு, துணை தொழில்கள், சமூக வளர்ச்சித் திட்டங்கள், வேலைவாய்ப்பை உருவாக்கும் வகையில், இளைஞர்கள் மற்றும் பெண்களுக்கான வாழ்வாதாரத் திட்டங்களை உருவாக்குதல் போன்றவற்றுக்கு “பிரதமரின் வடகிழக்குப் பிராந்தியத்திற்கான வளர்ச்சி முன்முயற்சி” என்ற புதிய திட்டம் வழிவகுக்கும்.
சுகாதாரம் மற்றும் குடும்ப நலத்துறை அமைச்சகம்
கொவிட் தடுப்பூசி: 100 நாட்களில் இந்தியாவில் செலுத்தப்பட்டுள்ள மொத்த எண்ணிக்கை சுமார் 14.19 கோடி
கொவிட்-19 தொற்றுக்கு எதிரான, உலகின் மாபெரும் தடுப்பூசி போடும் திட்டம் நேற்று 100 நாட்களைக் கடந்துள்ள நிலையில் இதுவரை மொத்தம் 14.19 கோடிக்கும் அதிகமான பயனாளிகளுக்கு நாடு முழுவதும் தடுப்பூசி போடப்பட்டுள்ளது.
இன்று காலை 7 மணி வரை, 20,44,954 முகாம்களில் 14,19,11,223 பயனாளிகளுக்கு, கொவிட் தடுப்பூசி செலுத்தப்பட்டுள்ளது.
கடந்த 24 மணி நேரத்தில் சுமார் 10 லட்சம் தடுப்பூசி டோஸ்கள் போடப்பட்டுள்ளன.
100-வது நாளான நேற்று , நாடு முழுவதும் 9,95,288 பேருக்குத் தடுப்பூசி செலுத்தப்பட்டது.
நாட்டில் குணமடைந்தவர்களின் எண்ணிக்கை 1,43,04,382 ஆக  இன்று பதிவாகியுள்ளது. கடந்த 24 மணி நேரத்தில் 2,19,272 பேர் புதிதாகக் குணமடைந்துள்ளனர்.
கடந்த 24 மணி நேரத்தில் 3,52,991 பேர் புதிதாகப் பாதிக்கப்பட்டுள்ளனர்.
கடந்த 24 மணி நேரத்தில் நாடு முழுவதும் பதிவான புதிய பாதிப்புகளில், தமிழ்நாடு, மகாராஷ்டிரா, உத்தரப் பிரதேசம், தில்லி, கர்நாடகா, கேரளா, மத்திய பிரதேசம், மேற்கு வங்கம், குஜராத், ராஜஸ்தான் ஆகிய பத்து மாநிலங்களில் மட்டும் 74.5 விழுக்காடு பதிவாகியுள்ளது.
அதிகபட்சமாக மகாராஷ்டிராவில் 66,191 பேரும், உத்தரப் பிரதேசத்தில் 35,311 பேரும், கர்நாடகாவில் 34,804 பேரும் புதிதாகத் தொற்றுக்கு ஆளாகியுள்ளனர்.
இந்தியாவில் தற்போது 28,13,658 பேர் கொரோனா தொற்றுக்கு சிகிச்சை பெற்று வருகின்றனர். இது மொத்த பாதிப்பில் 16.25 சதவீதமாகும்.
கடந்த 24 மணி நேரத்தில் 2,812 பேர் உயிரிழந்துள்ளனர். தேசிய உயிரிழப்பு விகிதம் 1.13 சதவீதமாகப் பதிவாகியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1714035
சுகாதாரம் மற்றும் குடும்ப நலத்துறை அமைச்சகம்
7 மாநில முதல்வர்கள், அமைச்சர்களுடன் டாக்டர் ஹர்ஷ் வர்தன் ஆலோசனை
மத்திய சுகாதாரம் மற்றும் குடும்ப நலத்துறை அமைச்சர் டாக்டர் ஹர்ஷ் வர்தன், ஏழு மாநிலங்களின் முதலமைச்சர்கள், சுகாதார அமைச்சர்கள், முதன்மைச் செயலாளர்கள்/ கூடுதல் தலைமைச் செயலாளர்கள் ஆகியோருடன் இன்று காணொலி வாயிலாக ஆலோசனை நடத்தினார். மகாராஷ்டிரா, உத்தராகண்ட், மணிப்பூர், மிசோரம், திரிபுரா, மேகாலயா, கோவா ஆகிய மாநிலங்களின் முதலமைச்சர்களும் சுகாதார அமைச்சர்களும் இந்தக் கூட்டத்தில் கலந்து கொண்டனர்.
மகாராஷ்டிரா, மணிப்பூர், மிசோரம் ஆகிய மாநிலங்களில் நோயின் தாக்கம் அதிகரித்து இருப்பதும், உத்தராகண்ட், மகாராஷ்டிரா, கோவா திரிபுரா, மேகாலயா ஆகிய மாநிலங்களில் உயிரிழப்புகள் அதிகரித்து வருவது கவலை அளிப்பதாகவும் இது குறித்து கூடுதல் கவனம் செலுத்த வேண்டும் என்றும் வலியுறுத்தினார்.
இரவு பகல் பாராமல் அயராது பாடுபட்டு வரும் போராளிகள் மற்றும் முன்களப் பணியாளர்களுக்கு டாக்டர் ஹர்ஷ் வர்தன் தமது பாராட்டுகளைத் தெரிவித்துக் கொண்டார். இன்றைய அளவில் 4.09 சதவிகிதம் பேர் பிராணவாயு வசதியுடனும், 2.73 சதவிகிதத்தினர் தீவிர சிகிச்சைப் பிரிவிலும் 0.45 சதவிகிதத்தினர் வென்டிலேட்டர் வசதியுடனும் சிகிச்சை பெற்று வருவதாக அவர் கூறினார். எனினும், வரவிருக்கும் குளிர்கால மாதங்களிலும், நீண்ட பண்டிகைக் காலங்களிலும் நோய்தொற்று அதிகரிக்க வாய்ப்பு இருப்பதால் அனைவரும் கூடுதல் கவனத்துடன் இருக்க வேண்டும் என்று அவர் கேட்டுக் கொண்டார்.
நோய் பரவலைத் தடுப்பதற்காக பிரதமர் திரு நரேந்திர மோடி துவக்கி உள்ள மக்கள் இயக்கத்தின் முக்கியத்துவம் குறித்து பேசிய அவர், “கொவிட் சரியான நடத்தைமுறை குறித்த பிரதமரின் அண்மை உரை, கொவிட் தொற்றுக்கு எதிரான சிறந்த வியூகம்” என்று தெரிவித்தார். மக்கள் இயக்கம் குறித்து போதிய விழிப்புணர்வை ஏற்படுத்த அரசு மேற்கொண்டு வரும் நடவடிக்கைகள் குறித்து விளக்கிய அமைச்சர், “கொவிட்டுக்கு சரியான நடத்தைமுறைதான் சிறந்த சமூகத் தடுப்பு மருந்து” என்று குறிப்பிட்டார்.
நோய் தாக்கம் அதிகம் உள்ள மாவட்டங்களில் சோதனைகளை அதிகரிக்கவும், மூச்சுத் திணறல், சுவாசப் பிரச்சனை போன்ற அறிகுறிகள் தென்படுபவர்களின் மீது அதிக கவனம் செலுத்தவும் அமைச்சர் ஆலோசனை வழங்கினார். மேலும், பணியிடங்கள், சந்தைகள், பொதுமக்கள் அதிகம் கூடும் இடங்கள் போன்றவற்றில் சோதனையின் எண்ணிக்கையை அதிகரிக்குமாறு அவர் வலியுறுத்தினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1671928
மத்திய அமைச்சரவை
தகவல் தொழில்நுட்பம் மற்றும் மின்னணுவியல் துறையில் ஒத்துழைப்புக்காக இந்தியா-பாலஸ்தீனம் இடையே மேற்கொள்ளப்பட்ட ஒப்பந்தம் அமைச்சரவைக்கு எடுத்துரைப்பு
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், தகவல் தொழில்நுட்பம் மற்றும் மின்னணுவியல் துறையில் ஒத்துழைப்புக்காக இந்தியா மற்றும் பாலஸ்தீனம் இடையே மேற்கொள்ளப்பட்ட புரிந்துணர்வு உடன்பாடு, எடுத்துரைக்கப்பட்டது.
மின் ஆளுமை, மொபைல் ஆளுமை, மின்னணு முறையில் பொதுமக்களுக்கு சேவை வழங்குதல், இணையதள பாதுகாப்பு, மென்பொருள் தொழில்நுட்ப பூங்காக்கள், புதிய நிறுவனங்களை தொடங்குவதற்கான கூட்டமைப்பை ஏற்படுத்துதல்  ஆகிய துறைகளில் நெருங்கிய ஒத்துழைப்பை ஊக்குவிக்கும் வகையில், இந்த புரிந்துணர்வு உடன்பாடு மேற்கொள்ளப்பட்டுள்ளது.
இந்த புரிந்துணர்வு உடன்பாடு, நாடுகள் கையெழுத்திடும் தேதியில் அமலுக்கு வரும். தொடர்ந்து 5 ஆண்டுகளுக்கு செயல்பாட்டில் இருக்கும். இரு நாடுகளின் தகவல் தொழில்நுட்பம் மற்றும் மின்னணுவியல் துறையைச் சேர்ந்த பிரதிநிதிகளை உள்ளடக்கிய பணிக்குழுவை ஏற்படுத்தி, இந்த உடன்பாடு அமல்படுத்தப்படும். தகவல் மற்றும் தொடர்பு தொழில்நுட்ப  இருதரப்பு ஒத்துழைப்பில் வர்த்தர்களுக்கு இடையேயான தொடர்பும், அரசுகளுக்கு இடையேயான தொடர்பும்  வலுப்படுத்தப்படும். வர்த்தகர்களுக்கு இடையேயான ஒத்துழைப்பை மேம்படுத்தும் நடவடிக்கைகளால், வேலைவாய்ப்புகள் உருவாகும் வாய்ப்பு ஏற்படும்.
பின்னணி:
சர்வதேச அளவிலும், இருதரப்பு அளவிலும், பாலஸ்தீனத்தின் நலனுக்கு இந்தியா வலுவான முறையில் அரசியல் ஆதரவு அளித்து வருகிறது. பாலஸ்தீனிய மக்களுக்கு பொருட்கள் மற்றும் தொழில்நுட்ப உதவிகளை வழங்கி வருகிறது. தகவல் தொழில்நுட்பம் மற்றும் மின்னணுவியல் துறையில் ஒத்துழைப்புக்கான புரிந்துணர்வு உடன்பாட்டை மேற்கொள்வதற்கான நடவடிக்கைகள், நவம்பர் 2016-ல் நடைபெற்ற இருதரப்பு கூட்டு ஆணைய கூட்டத்தின் முதல் அமர்வில் தொடங்கப்பட்டன. தீவிரப் பேச்சுவார்த்தைக்குப் பிறகு, புரிந்துணர்வு உடன்பாட்டின் வரைவு இறுதிசெய்யப்பட்டது. பாலஸ்தீனத்திலிருந்து முக்கிய விஐபி-க்கள் மே 2017-ல் இந்தியாவுக்கு வந்தபோது புரிந்துணர்வு உடன்பாடு கையெழுத்தானது.
பிரதமர் அலுவலகம்
பிரதமர் தனது உடற்பயிற்சிக் காட்சியை வெளியிட்டார் ஐபிஎஸ் அதிகாரிகளையும் ஈடுபட யோசனை
கிரிக்கெட் வீரர் விராட் கோலியின் சவாலை ஏற்று தனது உடற்பயிற்சி காட்சிகளை பிரதமர் திரு. நரேந்திர மோடி இன்று  வெளியிட்டார். அக்காட்சிகள் #FitnessChallenge #HumFitTohIndiaFit என்ற ஹாஷ்டாகில் இடம்பெற்றுள்ளன.
அதில் பிரதமர், “இது எனது காலை நேர உடற்பயிற்சிகள். யோகாசனத்தை முடித்துவிட்டு, பஞ்சபூத நடைப் பயிற்சியை மேற்கொள்கிறேன். இப்படிச் செய்வது மிகுந்த உற்சாகத்தையும் புத்துணர்வையும் ஊட்டுகிறது. அத்துடன் மூச்சுப் பயிற்சியையும் மேற்கொள்கிறேன் ஒவ்வொரு இந்தியரும் இதைப் போல் உடற்பயிற்சிக்காகச் சிறிது நேரம் ஒதுக்கும்படி கேட்டுக் கொள்கிறேன். உங்களது வசதிக்கு ஏற்ப எந்த வகையான உடற்பயிற்சியையும் மேற்கொள்ளலாம். அப்போது உங்கள் வாழ்க்கையில் ஏற்படும் சாதகமான மாற்றங்களை நீங்கள் காண்பீர்கள்” என்று குறிப்பிட்டுள்ளார்.
இதையடுத்து, கர்நாடக முதலமைச்சர் திரு. எச்.டி. குமாரசாமி, டேபிள் டென்னிஸ் வீரர் செல்வி மனிகா பத்ரா மற்றும் நாற்பது வயதுக்கு மேற்பட்ட ஐ.பி.எஸ். அதிகாரிகள் அனைவரும் உடற்பயிற்சியில் பங்கேற்கும்படி பிரதமர் அழைப்பு விடுத்தார்.
“கர்நாடக முதலமைச்சர் திரு. எச்.டி. குமாரசாமி, 2018ம் ஆண்டு காமன்வெல்த் விளையாட்டுகளில் பதக்கம் வென்று இந்தியாவுக்குப் பெருமை தேடித் தந்த மனிகா பத்ரா ஆகியோரும் உடற்பயிற்சி செய்யக் கேட்டுக் கொள்கிறேன். தீரம் மிக்க இந்திய காவல் பணியில் உள்ளவர்கள், குறிப்பாக 40 வயதுக்கு மேற்பட்டோரையும் உடற்பயிற்சியில் பங்கேற்கும்படி கேட்டுக்கொள்கிறேன்” என்றார்.
புவி அறிவியல் அமைச்சகம்
இந்தியத் துணைக்கண்டத்தில் பருவநிலை மாற்றத்தின் தாக்கம்
புவி அறிவியல் அமைச்சகம் 2020 ஆம் ஆண்டில் 'இந்திய பிராந்தியத்தில் பருவநிலை மாற்றத்தின் மதிப்பீடு' என்ற அறிக்கையை வெளியிட்டுள்ளது, இது இந்தியத் துணைக்கண்டத்தில் பருவநிலை மாற்றத்தின் தாக்கம் குறித்த விரிவான ஆய்வைக் கொண்டதாக அமைந்துள்ளது. அறிக்கையின் சிறப்பம்சங்கள் பின்வருமாறு:
- இந்தியாவின் சராசரி வெப்பநிலை 1901-2018 காலகட்டத்தில் சுமார் 0.7 டிகிரி செல்சியஸ் அதிகரித்துள்ளது.
- 1950-2015 ஆம் ஆண்டுகளில் தினசரி மழைவீழ்ச்சி சதவீத அதிகரித்துள்ளது.
- 1951-2015 காலகட்டத்தில் இந்தியாவில் வறட்சி கணிசமாக அதிகரித்துள்ளது.
- கடந்த 25 ஆண்டுகளில்  வட இந்தியப் பெருங்கடலில் கடல் மட்ட உயர்வு ஆண்டுக்கு 3.3 மில்லி மீட்டர் என்ற விகிதத்தில் ஏற்பட்டுள்ளது.
- 1998-2018 காலகட்டத்தில் பருவமழைக்கு பிந்தைய காலங்களில் அரபிக்கடலில் கடுமையான புயல்கள் அதிகரித்துள்ளன.
இந்திய வானிலை ஆய்வு மையம் பருவ நிலையை வழக்கமாக கண்காணித்து வருடாந்திர சுருக்க வெளியீட்டை வெளியிட்டு வருவதுடன், மாதாந்திர சுருக்கத்தையும் வெளியிடுகிறது. வருடாந்த பருவநிலை சுருக்கத்தில் சம்பந்தப்பட்ட காலத்தில் ஏற்படும் வெப்பநிலை, மழைப்பொழிவு மற்றும் தீவிர வானிலை நிகழ்வுகள் பற்றிய தகவல்கள் அடங்கியிருக்கும்.
இத்தகவலை மத்திய புவி அறிவியல் துறை அமைச்சர் கிரண் ரிஜிஜு இன்று மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
---------
AP/ANU/PLM/RS/KPG
(Visitor Counter : 66
பாதுகாப்பு அமைச்சகம்
தஜிகிஸ்தான் நாட்டின் துஷான்பேயில் நடைபெற்ற ஷாங்காய் ஒத்துழைப்பு அமைப்பின் பாதுகாப்பு அமைச்சர்கள் மாநாட்டில் மத்திய பாதுகாப்புத்துறை அமைச்சர் திரு.ராஜ்நாத் சிங் பேச்சு
பயங்கரவாதம் சர்வதேச அமைதிக்கும் பாதுகாப்புக்கும் மிகப் பெரிய அச்சுறுத்தலாக அமைந்துள்ளதை அவர் சுட்டிக்காட்டினார்
ஷாங்காய் ஒத்துழைப்பு அமைப்பு சார்பில் தஜிகிஸ்தான் நாட்டின் துஷான்பே நகரில் நடைபெற்ற பாதுகாப்பு அமைச்சர்கள் மாநாட்டில் கலந்துக்கொண்டு உரையாற்றிய மத்திய பாதுகாப்புத் துறை அமைச்சர் திரு.ராஜ்நாத் சிங், “சர்வதேச அமைதிக்கும் பாதுகாப்புக்கும் பயங்கரவாதம் மிகப் பெரிய அச்சுறுத்தலாக உள்ளது” என்றார். எந்த விதமான பயங்கரவாத நடவடிக்கைகள் அல்லது அது போன்றவற்றுக்கு துணை போகும் நடவடிக்கைகள், எல்லை தாண்டிய பயங்கரவாதம், யாரால், எவ்வித காரணங்களில், எந்தக் காலகட்டத்தில் மேற்கொள்ளப்பட்டாலும் அது மனிதாபிமானத்துக்கு எதிரான குற்றம் என அவர் குறிப்பிட்டார். எத்தகைய வடிவத்திலும் இருக்கும் பயங்கரவாத நடவடிக்கைகளை இந்தியா எதிர்த்து போரிடும் என்பதை அமைச்சர் திரு.ராஜ்நாத் சிங் மீண்டும் ஒரு முறை உறுதிப்படத் தெரிவித்தார்.
ஷாங்காய் ஒத்துழைப்பு அமைப்புடன், பாதுகாப்பு சார்ந்த நடவடிக்கைகளில் அமைப்பு நாடுகளுடன் நம்பிக்கையை வலுப்படுத்துவதிலும், உறுப்பு நாடுகளுடன் சமத்துவம், பரஸ்பர மரியாதை மற்றும் புரிதலின் அடிப்படையில் உறவை பலப்படுத்துவதிலும் இந்தியா அதிக முக்கியத்துவம் செலுத்தி வருவதாக திரு.ராஜ்நாத் சிங் தெரிவித்தார்.
இதே உணர்வுடன் தான் இந்தியா பல ஆண்டுகளாக வன்முறை மற்றும் பேரழிவைச் சந்தித்து வரும் ஆப்கான் மக்களுக்கு உதவி வருவதை அவர் சுட்டிக்காட்டினார். மேலும், ஆப்கானிஸ்தானில் இதுவரை இந்தியா 500-க்கும் மேற்பட்ட திட்டங்களைச் செயல்படுத்தியுள்ளதாகவும், மேலும் சில திட்டங்களை செயல்படுத்தி வருவதாகவும், ஒட்டுமொத்தமாக 3 பில்லியன் அமெரிக்க டாலர் மதிப்பிலான உதவிகள் செய்யப்பட்டுள்ளதாகவும் அவர் கூறினார்.
இந்தியா, ஐரோப்பிய-ஆசிய நாடுகளுக்கு இடையே முக்கியமான சக்தியாக விளங்குவதையும், இந்தோ-பசிபிக் பகுதியில் முக்கிய நாடாக விளங்குவதையும் குறிப்பிட்ட அவர், இந்தப் பகுதிகளில் வளர்ச்சி மற்றும் வளம் செழிக்க இந்தியா கவனம் செலுத்தி வருவதாகத் தெரிவித்தார்.
இந்தியா, வரும் ஆகஸ்ட் மாதம் முதல் இந்தாண்டு இறுதிக்குள் 250 கோடி டோஸ் கொரோனா தடுப்பூசிகளை தயாரிக்க திட்டமிட்டுள்ளதாகவும், குறைந்தபட்சம் 90 கோடி இந்தியர்களுக்கு தடுப்பூசி செலுத்தவும், நட்பு நாடுகளுக்கு தடுப்பூசி வழங்கி உதவவும் உறுதிபூண்டுள்ளதாக பாதுகாப்பு அமைச்சர் திரு.ராஜ்நாத் சிங் கூறினார்.
ஷாங்காய் ஒத்துழைப்பு அமைப்பு சர்வதேச அளவில் முக்கியத்துவம் வாய்ந்த அமைப்பாக வளர்ச்சியடைந்துள்ளது மகிழ்ச்சி அளிப்பதாகக் கூறிய அவர், இன்று நடைபெறும் இந்நிகழ்ச்சி இப்பகுதியில் நிலைத்தன்மையையும், பாதுகாப்பையும் பலப்படுத்தும் என்று குறிப்பிட்டார்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:https://pib.gov.in/PressReleasePage.aspx?PRID=1739978
------
(Visitor Counter : 258
ரெயில்வே அமைச்சகம்
ஒரே நாளில் சாதனை அளவாக 1118 மெட்ரிக் டன் ஆக்ஸிஜனை விநியோகித்தன ஆக்ஸிஜன் எக்ஸ்பிரஸ் ரயில்கள்
இந்திய ரயில்வே இதுவரை சுமார் 13,319 மெட்ரிக் டன் திரவ மருத்துவ ஆக்ஸிஜனை பல மாநிலங்களுக்கு 814-க்கும் மேற்பட்ட டேங்கர்கள் மூலம் விநியோகித்துள்ளது.
இதுவரை 208 ஆக்ஸிஜன் எக்ஸ்பிரஸ் ரயில்கள் தங்களது பயணத்தை முடித்து பல மாநிலங்களுக்கு நிவாரணத்தை அளித்துள்ளன.
தற்போது, 13 ஆக்ஸிஜன் எக்ஸ்பிரஸ் ரயில்கள் 1018 மெட்ரிக் டன் திரவ மருத்துவ ஆக்ஸிஜனுடன் பயணித்து வருகின்றன.
கடந்த 5 நாட்களாக ஆக்ஸிஜன் எக்ஸ்பிரஸ் ரயில்கள், நாள் ஒன்றுக்கு சுமார் 800 மெட்ரிக் டன் ஆக்ஸிஜனை விநியோகித்து வருகின்றன.
உத்தரகாண்ட், கர்நாடகா, மகாராஷ்டிரா, மத்தியப் பிரதேசம், ஆந்திர பிரதேசம், ராஜஸ்தான், தமிழ்நாடு, ஹரியானா, தெலங்கானா, பஞ்சாப், கேரளா, தில்லி மற்றும் உத்தரப் பிரதேசம் என 13 மாநிலங்களுக்கு ஆக்ஸிஜன் எக்ஸ்பிரஸ் ரயில்கள் ஆக்ஸிஜனை கொண்டு சென்றுள்ளன.
தற்போது வரை மகாராஷ்டிராவுக்கு 614, உத்தரப் பிரதேசத்துக்கு 3338, மத்தியப் பிரதேசத்துக்கு521, தில்லிக்கு 4110, ஹரியானாவுக்கு 1619, ராஜஸ்தானுக்கு 98, கர்நாடகாவுக்கு 714, உத்தரகாண்ட்டுக்கு 320, தமிழ்நாட்டுக்கு 649, ஆந்திராவுக்கு 292, பஞ்சாப்புக்கு 153, கேரளாவுக்கு 118, தெலங்கானாவுக்கு 772 மெட்ரிக் டன் ஆக்ஸிஜன் வழங்கப்பட்டுள்ளன.
இன்னும் பல ஆக்ஸிஜன் எக்ஸ்பிரஸ் ரயில்கள் இன்று இரவு பல மாநிலங்களுக்கு புறப்படுகின்றன.